ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኤርትራውያን ነበርቲ ኢጣልያ ኣንጻር ተግባራት መንግስቲ ኤርትራ ተቓውሞኦም የስምዑ ኣለዉ 7 ሓምለ 2019 ምንጪ ስእሊ, AM ካብ ዝተፈላለየ ከተማታት ኢጣልያ፡ ዝተኣከቡ ኤርትራውያን ዜጋታት፡ መንግስቲ ኤርትራ ብካቶሊካዊት ቤተክርስትያን ንዝመሓደራ ትካላት ጥዕና ብምዕጻውን ንደናግል ካብ መንበሪ ኣባይተን ብምዝንባሉን ኣብ ፒያሳ ሳንታ ማሪያ ሮማ ተቓውሞኦም የስምዑ ኣለው። እቶም ብባቡርን ኣውቶቡሳትን ንሓሙሽተ ሽዱሽተ ሰዓታትን ልዕሊኡን ተጓዒዞም ኣብ ሮማ ዝተኣኸኸቡ ኤርትራውያን፡ ዝተፈላለዩ ጭርሖታት የስምዑ ኣለዉ። ካብ ሚላኖ መጸኡ ኣብቲ ሰላማዊ ሰልፊ ዝሳተፍ ዘሎ ተጣባቒ ሰብኣዊ መሰል ኣቶ ደስበለ መሓሪ፡ መንግስቲ ኤርትራ ካብ ግዜ ናብ ግዜ ምስ ህዝቢ ዘረሓሕቖ ተግባራት ይገብር ምህላው ገሊጹ። "ባርያስ ሓጋዚኣ እንተረአየት መዲዳ ትሓብእ!" ንዝበሃል ምስላ ብምጥቃስ፡ "በዚ መንግስቲ ወሲዱዎ ዘሎ ውሳነ ዘይሩ ዘይሩ ዝጉዳእ ህዝቢ እዩ!" ኢሉ። ብድሕሪ እቲ ዘይተዛዘመ ኲናት ዘሎ ታሪኽ ኤርትራ፡ ንኣስመራ ኣስመራ ዝገበረ ህንጻ ካቶሊካዊት ቤተክርስትያን ካብ ጥንቲ ኣትሒዛ፡ ብዓቕማ ንህዝቢ ኣገልግሎት ክትህብ ምጽንሓ'ውን ኣረዲኡ። ምንጪ ስእሊ, AM ኣቶ ደስበለ፡ " ኣብዚ እዋን እዚ ናይ ትካላት ጥዕና መንግስቲ ብስእነት መድሃኒትን መሳርሕን ከምቲ ዝድለ ኣገልግሎት ምሃብ ኣብ ዝተጸገማሉን ህዝቢ ንሱዳንን ኢትዮጵያን ንሕክምና ኣብ ዝኸደሉ ዘሎ እዋን ከምዚ ዓይነት ስጉምቲ ምውሳድ ኣንጻር ህዝቢ ዝቐንዐ ውሳነ ኮይኑ እዩ ዝርደኣኒ!'
